**Uutissuomalainen** (USU) on 21 suomalaisen sanoma- ja kaupunkilehden yhteinen uutistoimitus. Toimitus on perustettu 1. helmikuuta 2017. Toimituksen tuottamia uutisia julkaisevat sanomalehdet *Aamuposti*, *Etelä-Saimaa*, *Etelä-Suomen Sanomat*, *Hämeen Sanomat*, *Iisalmen Sanomat*, *Itä-Häme*, *Itä-Savo*, *Karjalainen*, *Keskisuomalainen*, *Keski-Uusimaa*, *Kouvolan Sanomat*, *Kymen Sanomat*, *Länsi-Savo*, *Länsi-Uusimaa*, *Savon Sanomat* ja *Uusimaa* sekä kaupunkilehdet *Helsingin Uutiset*, *Länsiväylä*, *Tamperelainen*, *Turkulainen* ja *Vantaan Sanomat*. Lehdet tavoittavat yhteensä noin 1,47 miljoonaa suomalaista. 

Uutissuomalaisessa on kahdeksan toimittajaa. He työskentelevät eri puolilla Suomea. 

*Karjalaista* lukuun ottamatta Uutissuomalaisessa mukana olevat lehdet kuuluvat Keskisuomalainen-konserniin. Uutissuomalainen toimii sanomalehtien yhteisesti omistamassa tuotantoyhtiössä Väli-Suomen Media Oy:ssä, joka on Keskisuomalainen Oyj:n tytäryhtiö. Yhtiöön kuuluvat Uutissuomalaisen lisäksi Sunnuntaisuomalainen ja Teemasuomalainen.

Uutissuomalainen on ollut kahdesti ehdolla Suuren journalistipalkinnon saajaksi. Vuonna 2018 toimitus oli ehdolla kategoriassa Vuoden journalistinen teko ja vuonna 2020 uutispäällikkö Matti Pietiläinen oli ehdolla kategoriassa Vuoden journalistinen pomo.

Historia
--------

Uutissuomalaista edelsi sanomalehtien yhteistyöverkosto, joka tunnettiin nimellä Väli-Suomen sanomalehdet. Siinä olivat mukana *Etelä-Suomen Sanomat*, *Ilkka*, *Karjalainen*, *Keskisuomalainen*, *Pohjalainen* ja *Savon Sanomat*. Väli-Suomen sanomalehtien aikana yhteistyö oli Uutissuomalaista löyhempää ja perustui yksittäisten juttujen vaihtoon. Työntekijät olivat kukin oman lehtensä palkkalistoilla. *Ilkka* ja *Pohjalainen* irtautuivat Väli-Suomen sanomalehtien yhteistyöstä vuonna 2014, kun ne liittyivät Lännen Mediaan. 

Vuosina 2009–2013 Väli-Suomen sanomalehdillä oli myös Helsingissä sijainnut lähinnä talouden ja politiikan uutisia tuottanut toimitus, joka oli yhteinen *Turun Sanomien* ja *Kalevan* kanssa. Lisäksi Väli-Suomen sanomalehdillä, *Turun Sanomilla*, *Kalevalla* ja *Etelä-Suomen Sanomilla* oli 2010-luvun alussa yhteinen ulkomaantoimitus, jonka toimittajat työskentelevät eri paikkakunnilla.

Uutispäälliköt ja toimitusjohtajat
----------------------------------

Uutissuomalaisen uutispäällikön ja Väli-Suomen Media Oy:n toimitusjohtajan tehtävä on määräaikainen. Tähän mennessä tehtävässä ovat toimineet:

* Uutispäällikkö Matti Pietiläinen, toimitusjohtaja Ville Grahn 1.2.2017–14.4.2019
* Uutispäällikkö, toimitusjohtaja Matti Pietiläinen 15.4.2019–31.3.2023
* Uutispäällikkö Outi Laatikainen, toimitusjohtaja Terhi Nevalainen 1.4.2023–

Muut sanomalehtien yhteistoimitukset
------------------------------------

Uutissuomalaisen kanssa vastaava sanomalehtien valtakunnallinen yhteistoimitus on Lännen Media.

| Lännen Media | Uutissuomalainen |
| --- | --- |
| Forssan Lehti | Aamuposti |
| Ilkka-Pohjalainen | Etelä-Saimaa |
| Kainuun Sanomat | Etelä-Suomen Sanomat |
| Keskipohjanmaa | Helsingin Uutiset |
| Kaleva | Hämeen Sanomat |
| Lapin Kansa | Iisalmen Sanomat |
| Länsi-Suomi | Itä-Häme |
| Turun Sanomat | Itä-Savo |
|  | Karjalainen |
|  | Keskisuomalainen |
|  | Keski-Uusimaa |
|  | Kouvolan Sanomat |
|  | Kymen Sanomat |
|  | Länsi-Savo |
|  | Länsi-Uusimaa |
|  | Länsiväylä |
|  | Savon Sanomat |
|  | Tamperelainen |
|  | Turkulainen |
|  | Uusimaa |
|  | Vantaan Sanomat |

Lähteet
-------

1. ↑  STT 31.1.2017 (Arkistoitu – Internet Archive), viitattu 1.2.2017
2. ↑  Piirainen, Päivi: Itä-Häme liittyi mukaan Uutissuomalaiseen *Itä-Häme*. Viitattu 29.5.2017.
3. ↑  Uutissuomalainen.fi *uutissuomalainen.fi*. Viitattu 17.10.2018.
4. ↑  Kaakon Viestintä Oy: Kymen Sanomien sisältötarjonta laajenee — Uutissuomalaisen ja Sunnuntaisuomalaisen juttuja julkaistaan alkuvuodesta lähtien - Kymen Sanomat *kymensanomat.fi*.  20.12.2019. Viitattu 21.5.2020.
5. ↑  Markkinointi & Mainonta 31.1.2017, viitattu 1.2.2017
6. ↑  Helsingin Sanomat 31.1.2017, viitattu 1.2.2017
7. ↑  Markkinointi & Mainonta 21.1.2019, viitattu 11.6.2019
8. ↑  Bonnierin Suuri Journalistipalkinto *suurijournalistipalkinto.fi*. Viitattu 27.2.2018.
9. ↑  Sanna Inkinen / Uutissuomalainen: Aamulehden Riina Nevalainen on Vuoden journalistinen pomo – Myös Uutissuomalaisen Matti Pietiläinen ehdolla *KSML.fi – Keskisuomalainen*. Viitattu 21.5.2020.
10. ↑  Ilkka-yhtymä Oyj 23.6.2014 (Arkistoitu – Internet Archive), viitattu 1.2.2017.
11. ↑  Marmai: Kaleva: Maakuntalehtien toimitus poistuu Helsingistä *M&M*. Viitattu 21.5.2020.
12. ↑  Savon Sanomat 8.9.2009 (Arkistoitu – Internet Archive), viitattu 1.2.2017
13. ↑  Ville Grahn: Nimityksiä Väli-Suomen Media Oy:ssä *Uutissuomalainen, Teemasuomalainen ja Sunnuntaisuomalainen*.  9.4.2019.  Arkistoitu 31.8.2019. Viitattu 21.5.2020.
14. ↑  Jaakko Vilmusenaho: Terhi Nevalainen Väli-Suomen Median toimitusjohtajaksi *Uusimaa*.  23.3.2023. Viitattu 24.3.2023.
15. ↑  Teemu Rauhala: Uutissuomalaisen uutispäälliköksi Outi Laatikainen *Keskisuomalainen*.  3.5.2023. Viitattu 5.6.2023.
16. ↑  Yhteistoimitus Lännen Media jatkaa toimintaansa yhdeksän lehden voimin – muutokset voimaan helmikuun alussa *ts.fi*.  1.12.2020. Viitattu 24.3.2023.

Aiheesta muualla
----------------

* Uutissuomalainen